Iqembu Lama Warriors Liyangiswa ngele Swaziland
Iqembu leZimbabwe belingabe belidlala lingekho ekhaya kodwa abalandeli bomdlalo wenguqu abanengi bebekhangelele ukuba linqobe ele Swaziland elibunjwa ngabadlali abadlala khona elizweni leSwaziland.
BULAWAYO — Iqembu le Zimbabwe libe ngutshiki lobhanqa 1-1 lele Swaziland kumkhankaso wokudinga amaqembu azakuyaphatheka kumncintiswano we Africa Nations Cup ngomnyaka ozayo ngoLwesihlanu. Limpumela itshiye zombili iZimbabwe le Swaziland zilemiklomelo emihlanu ngemva kwemidlalo emithathu kusibaya sika Group L. Iqembu le Swaziland lihlohle umdlalo ulemizuzu emibili usanda njalo lihlohlelwe nguFelix Badenhorst. Kodwa kuthe amaqembu esezakuyahlaba ikhefu abafana beSihlanu Sikamnikati bazigwaza ngomkhonto wabo njengoba bephinde bahlohla lakwelabo isango lapho imvimbi yabo uNjabulo Ndlovu ezama ukuvimba ibhola ebelikhahlelwe ngumgadli weZimbabwe uKnowledge Musona. Iqembu leZimbabwe belingabe belidlala lingekho ekhaya kodwa abalandeli bomdlalo wenguqu abanengi bebekhangelele ukuba linqobe ele Swaziland elibunjwa ngabadlali abadlala khona elizweni leSwaziland ikanti iqembu lama Warriors lilabadlali abanengi abadlala ngaphandle kwelizwe. Lawa maqembu azaphindana umphehlo ngoMvulo enkundleni ye National Sports Stadium esigodlweni iHarare lapho abafana bama Warriors abakhangelelwe ukuba bedlale ngcono ngoba linkundla ichayile ingafani lalapho okudlalelwe khona namhla enkundleni ye Somhlolo. Amaqembu akhankasela ukuyaphatheka kumncintiswano we Africa Cup of Nations afakwe kuzibaya ezilitshumi lantathu njalo amaqembu azaqeda imidlalo ehlezi phezu kwengalane yemiklomelo yiwo azathola ilungelo lokuyadlala kulumncintiswano ndawonye lamanye amabili azabe ephutshe ekundawo yesibili kodwa elemiklomelo eminengi. Amanye amaqembu akusibaya sika Group L ngabalisa ele Malawi kanye lele Guinea wona aqale ukudlala ngehola lesikhombisa namhla ntambama elizweni leGuinea njalo womabili abelomklomelo owodwa ngalinye. Iqembu leMalawi lele Guinea wona azaphindana umphehlo ngoLwesibili kwele Malawi.